«***Π***ανελλήνιος ***Μ***ουσικός ***Σ***ύλλογος»

Σαπφούς 10, Αθήνα-210.3213694, 210.3215246 [pmu@pmu.gr](mailto:pmu@pmu.gr))

Ιστοσελίδα: [www.pmu.gr/](http://www.pmu.gr/) - Facebook : <https://www.facebook.com/pmu.gr>

1/7/2022

Προς υπεύθυνους

της ιστοσελίδας “LOUTRAKI BLOG”

Μας κοινοποιήθηκε άρθρο σας της Δευτέρας 27 Ιουνίου 2022, από συναδέλφους μέλη μας.

Σε αυτό το άρθρο κάνετε κριτική για εκδήλωση Συλλόγου της περιοχής Κορινθίας που έγινε το προηγούμενο Σάββατο και παρακολούθησε πλήθος κόσμου αλλά και εκπρόσωποι των τοπικών Αρχών και της Εκκλησίας. Σε αυτό το άρθρο αναφέρεστε με υποτιμητικό και προσβλητικό τρόπο για τους καταξιωμένους μουσικούς που συμμετείχαν στην εκδήλωση. Συγκεκριμένα, χωρίς καμία τεκμηρίωση αναφέρετε ότι η εκδήλωση καθυστερεί να ξεκινήσει «όχι γιατί οι Σύλλογοι που συμμετέχουν δεν είναι έτοιμοι αλλά γιατί οι μουσικοί κουρδίζουν τα όργανά τους και ρυθμίζουν τα μικρόφωνά τους». Σε άλλο σημείο του άρθρου σας αναφέρετε «για τους μουσικούς που κούρδιζαν **ανέμελα** ……ουδέν σχόλιο». Φτάνετε στο σημείο να αποδίδετε τις δικές σας απόψεις ως απόψεις του Μητροπολίτη Κορίνθου λέγοντας «εύγε στον Σεβασμιότατο που δεν αποχώρησε σε ένδειξη σεβασμού προς την εκδήλωση», χωρίς ο ίδιος να έχει εκφράσει κάτι αντίστοιχο.

Οφείλουμε να σας ενημερώσουμε ότι οι μουσικοί όπως και οι άλλοι εργαζόμενοι μιας αντίστοιχης εκδήλωσης δεν είναι οι διοργανωτές της εκδήλωσης αλλά ακολουθούν τις οδηγίες των διοργανωτών. Αυτό σημαίνει ότι οι εν λόγω συνάδελφοι ήταν έγκαιρα στο χώρο της εκδήλωσης πολλές ώρες νωρίτερα από την άφιξη του αρθρογράφου σας προσπαθώντας να διασφαλίσουν από τη μεριά τους την επιτυχία της. Επίσης πρέπει να γνωρίζετε ότι για να απολαύσετε εσείς και το κοινό τη μουσική και το θέαμα που είδατε, προϋποθέτει σκληρή και εντατική δουλειά που αφορά συστηματική ατομική εξάσκηση και μελέτη, ώρες προβών, και φυσικά ένα σωστό και ποιοτικό ήχο που θα αναδείξει αυτή τη σκληρή δουλειά που έχει προηγηθεί.

Συνεπώς, οι συγκεκριμένοι συνάδελφοι αλλά και όλοι οι μουσικοί ούτε εργάζονται «ανέμελα» ούτε κουρδίζουν «ανέμελα» αλλά αντίθετα κοπιάζουν για να έχουν το αποτέλεσμα το οποίο απόλαυσε το κοινό που παρακολούθησε τη συναυλία.

Για όλους τους παραπάνω λόγους, θεωρούμε άκρως προσβλητικό το άρθρο σας για τους συγκεκριμένους συναδέλφους αλλά και για τους επαγγελματίες μουσικούς συνολικά. Ζητάμε, να γίνει άμεση ανάκληση των προσβλητικών χαρακτηρισμών από το Μέσο σας και να δημοσιευτεί η επιστολή μας για την αποκατάσταση της ηθικής και επαγγελματικής βλάβης που έχουν υποστεί οι συνάδελφοί μας.

Για το Δ.Σ.

Ο Πρόεδρος Ο Γ. Γραμματέας

Βασίλης Παρασκευόπουλος Κώστας Σταυρόπουλος